題婺源胡氏翛然堂
作者：强至
朝代：宋

paragraphs: 歙山碧參差，歙水綠演漾。
之子山水間，築室傲天壤。
山空鳥飛鳴，水凈魚下上。
觀魚悟至樂，聽鳥悅幽響。
一樽泯悲歡，萬事齊俯仰。
人境兩翛然，無復塵區想。
故人石渠英，緣以命堂榜。
作詩羨高懷，中服非外奬。
嗟今急名人，疾足投世網。
心撓迹固喧，求得道已枉。
茲理曾莫知，所趨岐已兩。
予亦慕子徒，泉石久思往。
何當伴琴觴，一鼓東南槳。